[{"text_idx": "#000004", "text": "\"Romeo ja Julia\" Autor/allikas: Heikki Leis"}, {"text_idx": "#000006", "text": "William Shakespeare`i kustumatut trago\u0308o\u0308diat \"Romeo ja Julia\" ma mingil po\u0303hjusel koolis lugema ei pidanud. Vo\u0303ib-olla olekski ta\u0308napa\u0308eva teismelistel seda teost, mis sisaldab palju tapmisi, suitsiide ja 13\u201314-aastaste abielu, keeruline vastu vo\u0303tta? Ometi olen selle poolt, et ka selline klassika tuleks 21. sajandi noorteni viia."}, {"text_idx": "#000007", "text": "Selle uuslavastuse lavastaja Elise Metsanurga ja dramaturgi Andreas Aadeli arvates on \"Romeo ja Julia\" jo\u0303uline armastuslugu, millest iga uus po\u0303lvkond saaks oma loo luua.1 Vanemuise ning Tartu Uue Teatri koosto\u0308o\u0308s valminud lavastuse kontseptsiooni arvestades on valitud Romeot kehastama Aivar Tommingas ning Juliat ma\u0308ngima vastselt Tartu Uue Teatri trupiga liitunud Ilo-Ann Saarepera. Elise Metsanurga ja Andreas Aadeli kontseptsioon na\u0308eb ta\u0308psemalt ette, et peategelaste vaheline keelatud armastus pole seotud nende perekondade \u2013 Montecchi ja Capuletti \u2013 vahelise vihavaenuga, vaid hoopis Romeo ning Julia suure vanusevahega. Sellises lavastuslikus lahenduses on la\u0308htutud soovist tuua na\u0308idendis toimuv konflikt rohkem ta\u0308napa\u0308eva. Siiski pean mo\u0308o\u0308nma: u\u0308lita\u0308napa\u0308evaselt see Shakespeare'i trago\u0308o\u0308dia adaptatsioon ei ko\u0303la ega na\u0308i."}, {"text_idx": "#000008", "text": "Kristiina Po\u0303llu loodud kunstnikuto\u0308o\u0308 kannab endas nii poeetikat kui ka vaimukust. Na\u0308itlejad on kohati trossidega lae ku\u0308lge kinni aheldatud ja paiknevad laval nagu nukud, kes on pandud u\u0308hiskonna poolt ma\u0308a\u0308ratud u\u0308lesandeid ta\u0308itma. Capulettide peostseenis, kus Romeo ja Julia u\u0308ksteisega kohtuvad, liiguvad na\u0308itlejad trosside toel ja muusika saatel huvitavalt-puiselt."}, {"text_idx": "#000009", "text": "Lavakujundust iseloomustab roheline va\u0308rv ja Tartu Uuele Teatrile omane hubane boheemlus, mis tekitab publikus sooja tunde. Lavastust vaadates tundus, et vaatajatest hoolitakse. Kui Riho Ku\u0308tsar ja Margus Jaanovits publikule la\u0308hemale tulevad, teevad nad rahvale ka\u0308eliigutustega kiirelt selgeks, et ei hakka vaatajatest kedagi oma ma\u0308ngu kaasama. Selline ka\u0308ik tekitab na\u0308itlejate ja publiku vahel hea partnerluse. Lavastust aitab hea partnerina saata ka Priidu Adlase valguskujundus, mis va\u0308ljendab tegevuse asukohta ja muudab stseenid intensiivsemaks. Adlase valgustus mo\u0303jub eriti jo\u0303uliselt Mercutio ja Tybalti tapmise stseenis, mil lava va\u0308rvub teatraalselt erepunaseks."}, {"text_idx": "#000010", "text": "Sellegipoolest ei tohi a\u0308ra unustada, et lavastuse dramaturg Andreas Aadel pole lavastuse tekstis piirdunud ainult Shakespeare`i \"Romeo ja Juliaga\". Vanemuise teatri laval ko\u0303lavad ka tsitaadid William Shakespeare`i teistest na\u0308idenditest ning paljudest sonettidest. See ettevo\u0303tmine on kindlasti olnud ajamahukas, aga lavastust vaadates ja\u0308a\u0308b selgusetuks, mida William Shakespeare`i mitmete poeetiliste tekstide kombineerimine antud uuslavastusele juurde annab. Ainus variant, mis pa\u0308he tuleb, on tahe publikule a\u0308ratundmisro\u0303o\u0303mu pakkuda, aga see versioon ei rahulda lo\u0303plikult."}, {"text_idx": "#000011", "text": "Jarek Kasari tempokas alguslaul meenutab algustaktides mo\u0303nda filmistuudio kuulsat introt. Kasar etendab \"Romeo ja Julias\" Koori-tegelaskuju, keda leidub nii mo\u0303neski antiiktekstis (nagu Sophoklese\" Kuningas Oidipus\" vo\u0303i Euripidese \"Medeia\"). Muusiku esitus on etenduse lo\u0303puni kirglik, kuid tema hoogsad meloodiad, ekspressiivne esituslaad ja noortepa\u0308rased riimid ei klapi lavastuse rahuliku tempo ning peategelaste melanhoolse-traagilise armastuslooga. Kas selline muusikavalik pidi aitama teismelistel Shakespeare`i lugu mo\u0303ista? Sellisel juhul see ettevo\u0303tmine va\u0308ga ha\u0308sti ei o\u0303nnestunud, kuna Kasari muusika paneb ootamatusest kohkuma, kuid mitte kaasa elama."}, {"text_idx": "#000012", "text": "Rohkem pakub kaasaelamisvo\u0303imalust Romeot kehastav Aivar Tommingas. Montecchi poeg on Tommingase esituses palju depressiivsem ja halisevam kui Shakespeare`i originaalis, kuid eks tulevadki ha\u0308dad vanusega. Romeo spliin ja ta\u0308rkav armastus su\u0308dika Julia vastu mo\u0303juvad Aivar Tommingase esituses emotsionaalselt. Ilo-Ann Saarepera ma\u0308ngib trotsi ta\u0308is noort naist nauditavalt, tema monoloog stseenis \"Oo, Romeo, miks oled Romeo\"2 on sisemise po\u0303lemisega edasi antud. Paraku puudub selles lavastuses armunud paari vahel su\u0308gavam keemia. Romeo ja Julia vahelist kiindumust oli kergem uskuda kui kirglikku armulo\u0303o\u0303ma. Tundub, et midagi ja\u0308a\u0308b Vanemuise teatri uuslavastuses peategelaste suhetes hoomamata."}, {"text_idx": "#000013", "text": "Margus Jaanovitsi kehastatud Benvolio, Riho Ku\u0308tsari ma\u0308ngitud Mercutio ja Marika Barabans\u030cts\u030cikova lustlik Amm on teatud ma\u0308a\u0308ral grotesksed tegelased, kuid na\u0308itlejad hoiavad maitseka huumori toel enda rolli balansis. Priit Strandberg teeb Vend Lorenzona aga lavastuse po\u0303nevaima osata\u0308itmise. Tema tegelase vaga olekut, teraseid u\u0308tlemisi ning soovi armunud paar traagikast va\u0308lja tuua oli u\u0308pris huvitav ja\u0308lgida. Ekke Ma\u0308rten Hekles ja\u0308i silma hoopis selle poolest, et tema edastatud sonetid ei olnud piisavalt loomulikult edasi antud. Performatiivseid poose vo\u0303ttes oli Hekles ja\u0308llegi vaba ja kontsentreeritud."}, {"text_idx": "#000014", "text": "Vanemuise teatri lavastuse suurimaks puuduseks peangi laval toimuva eklektilisust. Nimelt pole u\u0308heselt mo\u0303istetav, mis on selle lavastuse ma\u0308nguvo\u0303ti. Kui vaadata Jarek Kasari esituslaadi, siis mo\u0303nes mo\u0303ttes naerdakse na\u0308idendi traagilisus va\u0308lja. Vo\u0303i soovitakse hoopis \"Romeo ja Julia\" tavapa\u0308rastest ma\u0308ngimisvo\u0303imalustest eemalduda? Ko\u0303ik laval na\u0308htu omavahel siiski kokku ei sobitunud ning lavastus selgeid emotsioone ei tekitanud."}, {"text_idx": "#000015", "text": "Etenduselt lahkudes oli Tartu pimedusse ha\u0308a\u0308bunud. Mo\u0308o\u0308dusin u\u0308likooli raamatukogust ja ja\u0308in Shakespeare`i kohviku ees pidama. Ku\u0308sisin Williamilt mo\u0303ttes \"Oh Shakespeare, miks oled Shakespeare? Nad salgasid Noort-Romeot, kombineerisid su teksti, aga lavastus ja\u0308i kesiseks. Kui u\u0308tled, et see pole traagiline, siis teatrikriitikuks pikemalt ei ja\u0308a\u03083.\" Kohviku ees laiuv Shakespeare vaikis, ta ilmselt arvas, et ko\u0303nelen originaalis, sest poeet vo\u0303is endamisi o\u0308elda:\" Kas kuulan veel vo\u0303i vastan sellele? No vo\u0303ta so\u0303nast kinni...\" Vastuseta ja\u0308ttiski mind nii tema kui ka Vanemuise ja Tartu Uue Teatri koosto\u0308o\u0308s valminud lavastus."}, {"text_idx": "#000016", "text": "1 Lavastuse kavaleht. Vestlus \"Romeo ja Julia\" lavastaja ja lavastusdramaturgiga Vanemuise kirjandustoas 10. novembril 2022."}, {"text_idx": "#000018", "text": "\"Romeo ja Julia\" na\u0308itlejad kaebasid Paramounti 55 aasta taguse alastistseeni to\u0303ttu kohtusse"}, {"text_idx": "#000019", "text": "Galerii: Vanemuine saatis aasta a\u0308ra traditsioonilise aastalo\u0303puballiga"}, {"text_idx": "#000023", "text": "Maiduk avaldas koos Gogdogiga videosingli \"Ta\u0308navate kuningad\""}, {"text_idx": "#000027", "text": "Va\u0308ndras avati uus 300-kohaline kontserdisaal"}, {"text_idx": "#000029", "text": "Priit Strandberg \"Kirsiaiast\": mo\u0303ne teise inimese traagika vo\u0303ib tohutult naerma ajada"}, {"text_idx": "#000030", "text": "Mirtel Pohla: ma ra\u0308a\u0308gin laval alati iseendast"}, {"text_idx": "#000033", "text": "Maido Saar: see, mis on sulle su\u0308damele ja\u0308a\u0308nud vo\u0303i vaeva teinud, tuleb va\u0308lja ka tantsus"}, {"text_idx": "#000034", "text": "Arvustus. \"Unistaja\": kaks teokarpi kapseldunud inimest"}, {"text_idx": "#000035", "text": "Leslie Laasner: Eurovisioonil vo\u0303id vo\u0303ita endale ka publiku, kellel puudub maitse"}, {"text_idx": "#000037", "text": "Kirjanike liidu noortesektsioon kogub almanahhi jaoks kaasto\u0308id"}, {"text_idx": "#000038", "text": "Tammsaare romaaniauhinna pa\u0308lvis To\u0303nu O\u0303nnepalu"}, {"text_idx": "#000041", "text": "Muuseum kogub inimeste fotosid ja ma\u0308lestusi Palmse mo\u0303isast"}, {"text_idx": "#000044", "text": "Otse neljapa\u0308eval kell 11: muuseumi aastaauhindade konverents"}, {"text_idx": "#000045", "text": "Edetabel. Aasta parimad albumid 2022"}, {"text_idx": "#000046", "text": "Aasta parimad albumid 2022. Isiklikud edetabelid"}, {"text_idx": "#000047", "text": "U\u0308levaade. Aasta parimad lood 2022"}, {"text_idx": "#000049", "text": "Arvustus. Panfilovi hu\u0308pnotiseeriv teena\u0308itaja alateadvusesse"}, {"text_idx": "#000052", "text": "Galerii: Riho Sibula a\u0308rasaatmine Jaani kirikus"}, {"text_idx": "#000053", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}]